KYK: Swierige partytjie voor Demi-Leigh se troue | Netwerk24
Deur Cara-Lee Dorfling 18 Januarie 2020 21:20
Terwyl daar geswyg word oor enige besonderhede van dié glanspaartjie se troue, word wyd bespiegel dat dié ete iets soortgelyk was aan die Amerikaanse tradisie van ’n oefensessie met al die betrokkenes voor die groot dag.
Nel-Peters en Tebow is volgens hul sosialemedia-rekeninge tans in Kaapstad. Sy het Saterdag ’n video op Instagram geplaas van waar die twee saam met gaste kuier by ’n plek wat soos ’n wynlandgoed lyk wanneer hulle tussen wingerde voor ’n berghang vir foto’s poseer.
Nel-Peters het kort daarna foto’s gedeel, waar hulle in dieselfde uitrustings gesien is, met ’n inskrywing wat lui, “Om vir jou Suid-Afrikaanse gasvryheid te wys, is alles.”
Tebow het op sy Instagram ook ’n paar kort video’s van die ete gedeel, waar hy na die geleentheid as ’n “verwelkomingsete” in Suid-Afrika verwys.
Hy het verder gesê dit is wonderlik om al die “Afrika-goed te sien” waaroor sy verloofde gek is. Een daarvan is gesigverf.
Kort daarna word Nel-Peters gesien waar ’n vrou vir haar tradisionele Xhosa-gesigverf aansit. Ook Tebow het later dié verfkolletjies op sy gesig gehad.
Nel-Peters se video was binne vyf ure meer as 255 000 keer op Instagram gekyk, met van haar aanhangers wat vrae het oor wanneer hulle gaan trou.
Intussen het ’n betroubare bron gesê die paartjie trou Maandag.
Gaste kom in die Kaapse middestad bymekaar, waarvandaan hulle met bussies vervoer sal word na die venue, wat glo ’n halfuur uit die stad is. Soos Vrydagaand se ete sal die troue vermoedelik ook in die wynlande gehou word.
Na verneem word, sal die Suid-Afrikaanse troue met ’n troue in Amerika opgevolg word.
Demi-Leigh Nel-Peters, ’n voormalige Mej. Heelal, en haar verloofde, Tim Tebow. Foto: Instagram, demileighnp
Meer oor: Troue | Tim Tebow